PSTC ลงทุน 150 ลบ.เข้าซื้อหุ้น 55% ในโรงไฟฟ้า”เวลล์ โคราชฯ”
PSTC ลงทุน 150 ลบ.เข้าซื้อหุ้น 55% ในโรงไฟฟ้า"เวลล์ โคราชฯ" ซึ่งเป็นผู้ผลิต-จำหน่ายกระแสไฟฟ้า Biomass ที่จังหวัดบุรีรัมย์ ตามสัญญาซื้อขายไฟฟ้ากับ กฟภ. ในปริมาณพลังไฟฟ้าสูงสุด 8 เมกกะวัตต์
1 มิ.ย. 2559

บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ระบุว่า ที่ประชุมคณะกรรมการบริษัท ครั้งที่ 4/2559 ซึ่งประชุมเมื่อวันที่ 31 พ.ค.59 จึงได้มีมติอนุมัติให้บริษัท พีเอสที เอนเนอร์ยี จำกัด (พีเอสทีอี) ซึ่งเป็นบริษัทย่อย เข้าลงทุนซื้อหุ้นในบริษัท เวลล์ โคราช เอ็นเนอร์ยี จำกัด (เวลล์ โคราช) จำนวน 12,600,000 หุ้น คิดเป็นเงินมูลค่า 148.50 ล้านบาท จากบริษัท นิวแมน กรีน จำกัด (นิวแมน กรีน) และ จำนวน 2,800,000 หุ้น คิดเป็นเงินมูลค่า 1.50 ล้านบาท จากบริษัท รัชฎา พาวเวอร์ จำกัด (รัชฎาฯ) รวมเป็นจำนวนหุ้น 15,400,000 หุ้น คิดเป็นเงินประมาณ 150 ล้านบาท โดยบริษัทมีสัดส่วนการลงทุนร้อยละ 55  ตามนโยบายที่จะขยายงานและเข้าลงทุนในธุรกิจผลิตกระแสไฟฟ้าจากพลังงานทดแทน
อนึ่ง การเข้าทำรายการดังกล่าวข้างต้นมีผลทำให้ เวลล์ โคราช มีสถานะเป็นบริษัทย่อยของบริษัท และ (ข) ดำเนินการใช้คืนเงินกู้ยืมจากกลุ่มผู้ขายหุ้น เวลล์ โคราช เป็นจำนวนเงินประมาณ 200 ล้านบาท ทั้งนี้ มูลค่าเงินลงทุนในข้อ (ก) และ (ข) ข้างต้นอาจมีการเปลี่ยนแปลงได้ แต่อย่างไรก็ตาม มูลค่าเงินลงทุนรวมทั้งโครงการไม่เกิน 350 ล้านบาท
สำหรับบริษัท เวลล์ โคราช เอ็นเนอร์ยี จำกัด เป็นเจ้าของกรรมสิทธิทรัพย์สินที่เกี่ยวข้องกับการผลิตและจำหน่ายกระแสไฟฟ้าจากพลังงานชีวมวล (Biomass) จำนวน 1 โรงงาน ที่จังหวัดบุรีรัมย์ ตามสัญญาซื้อขายไฟฟ้ากับการไฟฟ้าส่วนภูมิภาค (กฟภ.) ในปริมาณพลังไฟฟ้าสูงสุด 8 เมกกะวัตต์
พร้อมกันนั้นคณะกรรมการบริษัทยังมีมติอนุมติให้บริษัทออกและเสนอขายตั๋วแลกเงินระยะสั้น อายุไม่เกิน 270 วัน จำนวนเงินต้นจะมีมูลค่าไม่เกิน 200 ล้านบาท เพื่อใช้เป็นเงินทุนหมุนเวียน และ/หรือ การขยายการลงทุน และ/หรือ ชำระคืนหนี้ โดยจะเสนอขายให้นักลงทุนเฉพาะเจาะจง ซึ่งเป็นนักลงทุนสถาบัน หรือ ผู้ลงทุนรายใหญ่